Up-178/01
Datum: 2002-05-21T00:00:00.000+02:00
ecli: ECLI:SI:USRS:2002:Up.178.01
vrsta: posamični akt
zadeva: ustavna pritožba
objavljeno: Neobjavljeno | 21.05.2002
dokument: US21490
akt: Ustavna pritožba A. A. zoper sodbo Vrhovnega sodišča št. II Up 6/99-2 z dne 11. 5. 2000
resitev: zavrženje
izrek: Ustavna pritožba A. A. zoper sodbo Vrhovnega sodišča št. II Up 6/99-2 z dne 11. 5. 2000 in zaradi kršitve pravice do sojenja brez nepotrebnega odlašanja se zavrže.
stavek: Ustavno sodišče je ustavno pritožbo v delu, ki se nanaša na zatrjevanje kršitve pravice do sojenja brez nepotrebnega odlašanja zavrglo, ker pritožnik ni izčrpal pravnih sredstev, v delu, ki se nanaša na izpodbijano sodbo Vrhovnega sodišča pa, ker jo je vložil prepozno.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.

Rok za vložitev ustavne pritožbe, prepozna ustavna pritožba.

Pravica do povračila škode.
podlaga: Ustava, 26. čl.

Zakon o Ustavnem sodišču (ZUstS), 52., 1. in 2. al. 1. odst. 55. čl.
datum_vloge: 2001-04-29T22:00:00.000Z
datum_odlocitve: 2002-05-20T22:00:00.000Z

# Up-178/01 - 9

21. 5. 2002

SKLEP

Ustavno sodišče je v postopku za preizkus ustavne pritožbe A. A. iz Ž. Z. na seji senata dne 21. maja 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba A. A. zoper sodbo Vrhovnega sodišča št. II Up 6/99-2 z dne 11. 5. 2000 in zaradi kršitve pravice do sojenja brez nepotrebnega odlašanja se zavrže.

---

## OBRAZLOŽITEV

Z izpodbijano sodbo je bila zavrnjena pritožnikova pritožba zoper sodbo Vrhovnega sodišča št. U 1422/96-6 z dne 4. 11. 1998 o zavrnitvi tožbe zoper odločbo Ministrstva za kmetijstvo gozdarstvo in prehrano št. 464-06-10/96 z dne 9. 8. 1996, s katero je Ministrstvo kot drugostopni upravni organ zavrnil pritožbo zoper sklep Upravne enote Šmarje pri Jelšah št. 32105- 59/93-4 z dne 14. 12. 1995 o zavrženju zahteve za denacionalizacijo nepremičnin, podržavljenih pritožnikovemu bratu. Pritožnik zatrjuje, da so mu bile z izpodbijano sodbo kršene pravice iz 14., 22. in 33. člena Ustave. Ker naj bi se zadeve reševale nerazumno dolgo, pa naj bi bila podana tudi kršitev 2. in 23. člena Ustave.

Za obravnavo ustavne pritožbe v delu, v katerem pritožnik zatrjuje kršitev pravice do sojenja brez nepotrebnega odlašanja, ni izpolnjena procesna predpostavka iz tretjega odstavka 160. člena Ustave in iz prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS). O sporu je bilo že pravnomočno odločeno. Dejanje, s katerim naj bi bila pritožniku kršena pravica iz 23. člena Ustave, je glede na to že prenehalo. Morebitne zahtevke iz naslova domnevne kršitve te pravice lahko v takem primeru pritožnica uveljavlja v postopku pred pristojnim sodiščem (26. člen Ustave). Pritožnik pa ni izkazal, da bi to možnost pravnega varstva izčrpal. Zato je bilo treba ustavno pritožbo v tem delu zavreči (tako npr. odločba Ustavnega sodišča št. Up-73/97 z dne 7. 12. 2000, Uradni list RS, št. 16/01).

Kot prepozno pa je bilo treba zavreči ustavno pritožbo tudi v delu, ki se nanaša na izpodbijano sodbo Vrhovnega sodišča. Po določbi 52. člena ZUstS je namreč treba ustavno pritožbo vložiti v roku 60 dni od vročitve posamičnega akta, zoper katerega je mogoča ustavna pritožba. Izpodbijana sodba Vrhovnega sodišča je bila po podatkih spisa Vrhovnega sodišča št. U 1422/96 pritožniku vročena dne 1. 6. 2000. Glede na to, da je pritožnik ustavno pritožbo vložil priporočeno na pošto dne 26. 4. 2001, jo je vložil po več kot osmih mesecih od vročitve izpodbijane sodbe.

Senat Ustavnega sodišča je sprejel ta sklep na podlagi prve in druge alineje prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnikom Ustavnega sodišča. Ker se v zakonskem roku za sprejem niso izrekli trije sodniki, ustavna pritožba ni bila sprejeta v obravnavo.

Predsednica senata

Milojka Modrijan